ગોઠવેલા મિલન કરતાં અચાનક થયેલું મિલન આપણને આનંદ આપી જતું હોય છે. હવાને ટાંકણું લઈને કોતરવા ન બેસાય, પણ કોઈ ગમતી વ્યક્તિને મળ્યા પછી એની સાથે થયેલી ગમતીલી વાતો હવામાં ટાંકણાની જેમ શિલ્પ કંડારી જતી હોય છે. કોઈ ગમતી વ્યક્તિને કયાંક મળ્યા હોઈએ અને પછી જીવનભર એ વ્યક્તિને મળવાનું જ ન થાય, તો જયારે જયારે આપણે એ જગ્યાએથી નીકળીએ ત્યારે ત્યારે આપણને એ વ્યક્તિની યાદ આવે છે. ટૂંકમાં ત્યારે ત્યારે આપણે એ વ્યક્તિને મનમાં જ મળી લઈએ છીએ. ફરીથી. ફરી-ફરીથી. જે રીતે પહેલાં મળ્યા હતા એ જ રીતે અને નવી રીતે પણ.